Komisijos sprendimas
1999 m. vasario 17 d.
dėl veikliosios medžiagos DNOC neįtraukimo į Tarybos direktyvos 91/414/EEB I priedą ir leidimų augalų apsaugos priemonėms, turinčioms šią veikliąją medžiagą, atšaukimo
(pranešta dokumentu Nr. C(1999) 332)
(tekstas svarbus EEE)
(1999/164/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos priemonių pateikimo į rinką [1] su paskutiniais pakeitimais, padarytais Komisijos direktyva 97/73/EB [2],
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias Tarybos direktyvos 91/414/EEB dėl augalų apsaugos priemonių pateikimo į rinką 8 straipsnio 2 dalyje minėtos darbų programos pirmojo etapo įgyvendinimo taisykles [3] su paskutiniais pakeitimais, padarytais Reglamentu (EB) Nr. 1199/97 [4], ypač į jo 7 straipsnio 3a dalies b punktą,
kadangi Komisijos reglamentu (EB) Nr. 933/94 [5] su paskutiniais pakeitimais, padarytais Reglamentu (EB) Nr. 2230/95 [6], buvo nustatytos augalų apsaugos priemonių veikliosios medžiagos, paskirtos įgaliotinės valstybės narės Komisijos reglamento (EEB) Nr. 3600/92 įgyvendinimui bei nurodyti kiekvienos veikliosios medžiagos pranešėjai;
kadangi DNOC yra viena iš 90 veikliųjų medžiagų, kurioms taikomas Tarybos direktyvos 91/414/EEB 8 straipsnio 2 dalyje numatytos darbų programos pirmasis etapas;
kadangi pagal Reglamento (EEB) Nr. 3600/92 7 straipsnio 1 dalies c punktą Prancūzija, kaip paskirta įgaliotinė valstybė narė, 1996 m. rugsėjo 30 d. Komisijai pateikė pagal šio reglamento 6 straipsnio 1 dalies nuostatas pranešėjų pateiktos informacijos įvertinimo ataskaitą;
kadangi Komisija, gavusi įgaliotinės valstybės narės ataskaitą, pradėjo konsultuotis su valstybių narių ekspertais ir pagrindiniu pranešėju (Elf Atochem Agri SA), kaip numatyta Reglamento (EEB) Nr. 3600/92 7 straipsnio 3 dalyje;
kadangi valstybės narės ir Komisija peržiūrėjo pateiktą ataskaitą Augalų sveikatos nuolatiniame komitete; kadangi pagal Reglamento (EB) Nr. 3600/92 7 straipsnio 6 dalies nuostatas ši peržiūra buvo baigta 1998 m. gruodžio 1 d. Komisijai pateikus DNOC peržiūros ataskaitą;
kadangi iš atliktų vertinimų paaiškėjo, jog pateikta informacija neatskleidė, ar aptariamos augalų apsaugos priemonės, turinčios veikliosios medžiagos, atitinka Direktyvos 91/414/EEB 5 straipsnio 1 dalies a ir b punkte bei 5 straipsnio 2 dalies b punkte nustatytus reikalavimus, ypač susijusius su operatoriui ir organizmams ne taikiniams priimtinu poveikiu;
kadangi dėl pirmiau išvardytų priežasčių, šios veikliosios medžiagos negalima įtraukti į Direktyvos 91/414/EEB I priedą;
kadangi pagal Direktyvos 91/414/EEB 4 straipsnio 6 dalies nuostatas reikia ribotam laikui pratęsti turimų atsargų pašalinimą, sandėliavimą, pateikimą į rinką ir panaudojimą;
kadangi šis sprendimas neriboja veiksmų, kurių vėliau gali imtis Komisija dėl šios veikliosios medžiagos pagal Tarybos direktyvą 79/117/EEB [7];
kadangi šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
DNOC, kaip veiklioji medžiaga, neįtraukiama į Direktyvos 91/414/EEB I priedą.
2 straipsnis
Valstybės narės užtikrina:
1) Kad per šešis mėnesius nuo pranešimo apie šį sprendimą dienos būtų atšaukti DNOC turinčių augalų apsaugos priemonių leidimai;
2) Kad pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą nuo pranešimo apie šį sprendimą dienos nebūtų išduodami arba atnaujinami DNOC turinčių augalų apsaugos priemonių leidimai.
3 straipsnis
Pagal Direktyvos 91/414/EEB 4 straipsnio 6 dalies nuostatas valstybės narės pratęsia turimų atsargų pašalinimo, sandėliavimo, pateikimo į rinką ir naudojimo laiką kuo trumpesniam ir ne ilgesniam kaip 15 mėnesių laikotarpiui nuo pranešimo apie šį sprendimą dienos.
4 straipsnis
Šis sprendimas yra skirtas valstybėms narėms.
Priimta Briuselyje, 1999 m. vasario 17 d.